กรมชลประทานแจงสถานการณ์น้ำในอ่างฯ - น้ำท่า ยังอยู่ในเกณฑ์ปกติ พร้อมรับมือภาคใต้ หากเกิดฝนตกหนัก
นายทวีศักดิ์ ธนเดโชพล รองอธิบดีกรมชลประทาน เปิดเผยว่าจากการคาดการณ์ฝนของกรมอุตุนิยมวิทยา ระบุช่วงครึ่งหลังของฤดูฝนปีนี้ ในเดือนตุลาคม 2562 ภาคเหนือและภาคตะวันออกเฉียงเหนือ มีฝนลดลงและเริ่มจะมีอากาศหนาวเย็นในตอนเช้า โดยเฉพาะตอนบนของภาค ส่วนภาคกลาง ภาคตะวันออก และภาคใต้ มีฝนตกชุกหนาแน่นต่อไป กับมีฝนตกหนักหลายพื้นที่ และมีฝนตกหนักมากในบางแห่ง         ทั้งนี้จุดต้องเฝ้าระวังติดตามสถานการณ์ฝนที่มีแนวโน้มตกหนักในหลายพื้นที่ ทั้งบริเวณภาคกลาง ภาคตะวันออก และภาคใต้ รวมทั้งติดตามสถานการณ์น้ำในอ่างเก็บน้ำต่างๆ ที่มีปริมาณน้ำเก็บกักมากกว่าร้อยละ 80 ของความจุอ่างฯ อย่างใกล้ชิด อาทิ เขื่อนศรีนครินทร์ , เขื่อนวชิราลงกรณ จ.กาญจนบุรี , เขื่อนขุนด่านปราการชล     จ.นครนายก , เขื่อนนฤบดินทรจินดา จ.ปราจีนบุรี และเขื่อนแก่งกระจาน จ.เพชรบุรี        ขณะที่พื้นที่ตอนล่างของประเทศไทยในเดือนตุลาคม 2562 มีจุดเสี่ยงภัยน้ำท่วมหรือน้ำล้นตลิ่ง 12 จังหวัด และในเดือนพฤศจิกายน 2562 มีจุดเสี่ยงภัยน้ำท่วมหรือน้ำล้นตลิ่ง 8 จังหวัด ส่วนปริมาณน้ำในอ่างเก็บน้ำต่างๆ ในพื้นที่ทางตอนบนของประเทศ หลายแห่งมีปริมาณน้ำอยู่ในเกณฑ์ไม่มากนัก         กรมชลประทานจึงได้เน้นย้ำให้ทุกโครงการชลประทาน เก็บกักน้ำไว้ในอ่างเก็บน้ำ และแก้มลิงต่างๆ ให้ได้มากที่สุด รวมถึงขอให้ทุกฝ่ายร่วมกันใช้น้ำอย่างประหยัด เพื่อให้มีปริมาณน้ำเพียงพอใช้ตลอดในช่วงหน้าแล้งหน้าที่กำลังจะมาถึงอีกไม่กี่วันข้างหน้านี้ด้วย